A Bizottság határozata

(1997. május 23.)

a ragadós száj- és körömfájás elleni antigéneknek a Közösség által történő megvásárlásáról, valamint a ragadós száj- és körömfájás elleni vakcina összeállításáról, gyártásáról, kiszereléséről és forgalmazásáról

(EGT vonatkozású szöveg)

(97/348/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 94/370/EK határozattal [1] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [2] és különösen annak 14. cikkére,

tekintettel a ragadós száj- és körömfájás elleni vakcina közösségi tartalékainak létrehozásáról szóló, 1991. december 11-i 91/666/EGK tanácsi határozatra [3] és különösen annak 5. és 7. cikkére,

mivel a 91/666/EGK határozattal összhangban az antigének megvásárlása része a ragadós száj- és körömfájás elleni vakcinák közösségi tartalékainak létrehozását célzó közösségi intézkedésnek;

mivel a legutóbb a 95/471/EK határozattal [4] módosított, a ragadós száj- és körömfájás elleni antigéneknek a ragadós száj- és körömfájás elleni oltóanyagkészletekre vonatkozó közösségi intézkedés keretében a Közösség által történő megvásárlásáról szóló, 1993. november 5-i 93/590/EK bizottsági határozat [5] intézkedett a ragadós száj- és körömfájás antigénjeinek megvásárlásáról;

mivel az 1993-ban tett intézkedések az A5, A22 és O1 vírustörzsekre vonatkoztak;

mivel a járványügyi helyzet következtében további antigénekre van szükség;

mivel a Bizottság 1996. november 16-án ajánlati felhívást tett közzé a ragadós száj- és körömfájás elleni inaktivált koncentrált antigénekre és a ragadós száj- és körömfájás elleni vakcina összeállítására, gyártására, kiszerelésére és forgalmazására [6];

mivel az ajánlati felhívás 2 millió adag A22 Irak antigénre, 5 millió adag C1 (európai származású) antigénre és 5 millió adag ÁZSIA-1 antigénre, valamint a fent említett antigénekből előállított vakcina összeállítására, gyártására, kiszerelésére és forgalmazására vonatkozó felhívást, valamint a 93/590/EK bizottsági határozat által létrehozott bankokban készleten lévő antigénekből előállított vakcina összeállítására, gyártására, kiszerelésére és forgalmazására vonatkozó felhívást tartalmazott;

mivel a Bizottság az ajánlati felhívásra válaszképpen a ragadós száj- és körömfájás vírusa elleni antigének három gyártójától kapott a részvételre vonatkozó kérelmet;

mivel a Bizottság megvizsgálta a benyújtott pályázatokat, a következő tényezők figyelembevételével:

- a 91/666/EGK határozat II. mellékletében szereplő műszaki követelmények és az azon határozat 5. cikkében említett egyéb feltételek,

- néhány létesítmény egyes antigénekből nem képes a teljes számú adagot szállítani,

- jól megalapozott minőségellenőrzési és minőségbiztosítási program megléte szükséges a gyártónál,

- a vakcinák felhasználhatósági időtartama;

mivel a Bizottság a Rhône Mérieux céget választotta 2 millió adag A22 Irak antigén, 5 millió adag C1 antigén és 5 millió adag ÁZSIA-1 antigén szállítására, valamint, hogy a Bizottság kérésére vállalja az említett, illetve a meglévő bankokban már készleten lévő antigénekből ragadós száj- és körömfájás elleni vakcina összeállítását, gyártását, kiszerelését és forgalmazását;

mivel pénzügyi rendelkezéseket kell hozni, hogy a Bizottság a Rhône Mérieux cégtől megvásárolhassa az antigéneket, és hogy megállapodást köthessen e céggel a ragadós száj- és körömfájás elleni vakcina összeállítására, gyártására, kiszerelésére és forgalmazására;

mivel a 91/666/EGK határozat 7. cikkének rendelkezései alapján az antigéntartalékoknak az említett határozat 1. cikkében megnevezett antigénbankok közötti forgalmazási szabályainak megállapítására van szükség;

mivel a megvásárolt törzseket külön bankokban kell tárolni;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A Közösség megvásárolja a ragadós száj- és körömfájás elleni antigének következő törzseit:

- A22 Irak: 2000000 adag,

- C1: 5000000 adag,

- ÁZSIA-1: 5000000 adag,

2,4 millió ECU maximális költségig.

(2) Az (1) bekezdésben említett antigént a Rhône Mérieux cég szállítja.

(3) A Közösség megállapodásokat köt a (2) bekezdésben említett antigénekből ragadós száj- és körömfájás elleni vakcina összeállításáról, gyártásáról, kiszereléséről és forgalmazásáról, kezdetben 1,5 millió ECU maximális költségig.

(4) A (3) bekezdésben említett megállapodások megkötését a Bizottság szervezi.

2. cikk

(1) A Közösség megállapodásokat köt a meglévő antigénbankokban tárolt antigénekből ragadós száj- és körömfájás elleni vakcina összeállításáról, gyártásáról, kiszereléséről és forgalmazásáról, kezdetben 1,5 millió ECU maximális költségig.

(2) Az (1) bekezdésben említett megállapodások megkötését a Bizottság szervezi.

3. cikk

Az 1. cikk (3) bekezdésében és a 2. cikk (1) bekezdésében említett intézkedéseket a Bizottság a Rhône Mérieux céggel együttműködésben hajtja végre.

4. cikk

(1) Az 1., 2. és 3. cikk célkitűzéseinek elérése érdekében a Bizottság az Európai Közösség nevében szerződéseket köt a Rhône Mérieux céggel.

(2) Az Európai Bizottság nevében a Mezőgazdasági Főigazgatóság főigazgatója jogosult a szerződések aláírására.

(3) A kifizetés a Rhône Mérieux részére az (1) bekezdésben előírt szerződések feltételeivel összhangban történik.

5. cikk

Az 1. cikk (1) bekezdésében említett antigént a következőképpen osztják el a meglévő antigénbankok között:

a) Lyon: 2000000 adag A22 Irak,

b) Brescia: 2,5 millió adag C1 és ÁZSIA-1,

c) Pirbright: 2,5 millió adag C1 és ÁZSIA-1.

6. cikk

Ennek a határozatnak a tagállamok a címzettjei.

Kelt Brüsszelben, 1997. május 23-án.

a Bizottság részéről

Franz Fischler

a Bizottság tagja

[1] HL L 168., 1994.7.2., 31. o.

[2] HL L 224., 1990.8.18., 19. o.

[3] HL L 368., 1991.12.31., 21. o.

[4] HL L 269., 1995.11.11., 29. o.

[5] HL L 280., 1993.11.13., 33. o.

[6] HL L 346., 1996.11.16., 27. o.

--------------------------------------------------